CELEX: 32017R1979
Language: sl
Date: 2017-10-31 00:00:00
Title: Uredba Komisije (EU) 2017/1979 z dne 31. oktobra 2017 o spremembi Priloge II k Uredbi Evropskega parlamenta in Sveta (ES) št. 854/2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi, glede iglokožcev, nabranih izven razvrščenih proizvodnih območij (Besedilo velja za EGP. )

1.11.2017   
            
            
               SL
            
            
               Uradni list Evropske unije
            
            
               L 285/6
            
         UREDBA KOMISIJE (EU) 2017/1979
   z dne 31. oktobra 2017
   o spremembi Priloge II k Uredbi Evropskega parlamenta in Sveta (ES) št. 854/2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi, glede iglokožcev, nabranih izven razvrščenih proizvodnih območij
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (1), in zlasti člena 17(1) Uredbe,
   ob upoštevanju naslednjega:
   
               (1)
            
            
               Uredba (ES) št. 854/2004 določa posebne predpise za organizacijo uradnega nadzora proizvodov živalskega izvora, namenjenih za prehrano ljudi.
            
         
               (2)
            
            
               Uredba (ES) št. 854/2004 določa, da države članice zagotovijo, da sta proizvodnja in dajanje na trg živih školjk, živih iglokožcev, živih plaščarjev in živih morskih polžev uradno nadzorovana, kot je navedeno v Prilogi II k Uredbi. V poglavju II navedene priloge so določeni predpisi v zvezi s klasificiranjem proizvodnih območij in spremljanjem takšnih območij.
            
         
               (3)
            
            
               V poglavju II Priloge II k Uredbi (ES) št. 854/2004 so proizvodna območja klasificirana glede na stopnjo fekalne onesnaženosti. V precejevalcih, kot so žive školjke, se lahko kopičijo mikroorganizmi, ki pomenijo tveganje za javno zdravje. Zato klasificiranje proizvodnih območij temelji na prisotnosti nekaterih mikroorganizmov, povezanih s fekalno onesnaženostjo.
            
         
               (4)
            
            
               Iglokožci običajno niso precejevalci, zato je tveganje, da bi tovrstne živali kopičile mikroorganizme, povezane s fekalno onesnaženostjo, majhno. Poleg tega ni epidemioloških informacij, ki bi predpise iz poglavja II Priloge II k Uredbi (ES) št. 854/2004 za klasificiranje proizvodnih območij povezovale s tveganji za javno zdravje, povezanimi z iglokožci, ki niso precejevalci.
            
         
               (5)
            
            
               Iglokožce bi bilo zato treba izključiti iz predpisov za klasificiranje proizvodnih območij iz poglavja II Priloge II k Uredbi (ES) št. 854/2004.
            
         
               (6)
            
            
               Poglavje III Priloge II k Uredbi (ES) št. 854/2004 določa uradni nadzor v zvezi s pektinidi in živimi morskimi polži, ki niso precejevalci, nabranimi izven klasificiranih proizvodnih območij; iglokožci, ki niso precejevalci, bi morali biti vključeni v to poglavje.
            
         
               (7)
            
            
               Poglavje III Priloge II k Uredbi (ES) št. 854/2004 bi bilo zato treba ustrezno spremeniti.
            
         
               (8)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   V Prilogi II k Uredbi (ES) št. 854/2004 se poglavje III nadomesti z naslednjim:
   
      „POGLAVJE III:   URADNI NADZOR V ZVEZI S PEKTINIDI, MORSKIMI POLŽI IN IGLOKOŽCI, KI NISO PRECEJEVALCI, NABRANIMI IZVEN KLASIFICIRANIH PROIZVODNIH OBMOČIJ
      Uradni nadzor pektinidov, morskih polžev in iglokožcev, ki niso precejevalci, nabranih izven klasificiranih proizvodnih območij, je treba opraviti na avkcijah rib, v odpremnih centrih in predelovalnih obratih.
      S takšnim uradnim nadzorom je treba preveriti skladnost z zdravstvenimi standardi za žive školjke iz poglavja V oddelka VII Priloge III k Uredbi (ES) št. 853/2004 in skladnost z drugimi zahtevami iz poglavja IX oddelka VII Priloge III k navedeni uredbi.“
   
   Člen 2
   Ta uredba začne veljati tretji dan po objavi v Uradnem listu Evropske unije.
   Uporablja se od 1. januarja 2019.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. oktobra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 139, 30.4.2004, str. 206.